**Dan Nica: „Avem nevoie de campanii de informare a utilizatorilor pentru prevenirea criminalităţii cibernetice”**

Data: 26 septembrie 2012

Prezent la conferinţa „Securitatea cibernetică în anul 2012” care a avut loc la Bucureşti, Dan Nica, ministrul Comunicaţiilor şi Societăţii Informaţionale, a subliniat nevoia de a crea campanii susţinute de informare adresate utilizatorilor în vedea prevenirii criminalităţii cibernetice. Ministrul a făcut în acest sens referire la numărul mare de IP-uri suspecte de activitate ilegală pe care CERT-RO le primeşte zilnic şi la două studii europene recent realizate pe teme de securitate cibernetică.

Conform Eurobarometrului din 2012 privind securitatea cibernetică, comportamentul utilizatorilor români lasă porţi deschise pentru infracţionalitatea online: aceştia accesează internetul mai ales de pe desktop, îşi schimbă rar parola de e-mail, folosesc puţin internet banking, nu au adesea un antivirus, însă sunt preocupaţi de securitatea informaţiilor personale.
“Pentru prevenire, dincolo de eforturile pe care le fac specialiştii în securitate cibernetică, e nevoie să facem însă şi demersuri serioase de informare pentru ca tinerii, angajaţii, de altfel toţi utilizatorii să ştie, de exemplu, că e minim obligatoriu să îţi schimbi periodic parola de e-mail” a subliniat Dan Nica, ministrul Comunicaţiilor şi Societăţii Informaţionale. Conform studiului citat, doar unul din cinci români şi-a schimbat parola contului de e-mail în ultimele 12 luni şi doar unul din patru români şi-a schimbat parola contului de pe reţelele de socializare - un mediu fertil pentru atacurile cibernetice. De altfel, Eurobarometrul din 2011 arată că 42% dintre europeni considerau atacurile cibernetice drept ameninţarea cu cel mai mare potenţial de extindere în următorii ani. Şi românii plasau această problemă în topul îngrijorărilor, alături de terorism şi catastrofele naturale.

CERT-RO, Centrul Naţional de Răspuns la Incidente de Securitate Cibernetică înregistrează zilnic între 50.000 şi 100.000 de IP-uri suspecte de activitate ilegală. “Informaţiile despre aceste IP-uri provin în mare majoritate de la parteneri străini, ceea ce dovedeşte încă o dată că, din păcate, nu există încă la nivel naţional o cultură de securitate suficient de puternică”, a atras atenţia ministrul Comunicaţiilor.

De asemenea, Dan Nica a mai adus în discuţie cel mai recent Regulament adoptat de Comisia Europeană privind identificarea electronică şi serviciile de încredere pentru tranzacţii electronice. Regulamentul vine în sprijinul Agendei Digitale şi în completarea Directivei 1999/93/EC privind semnătura electronică şi are ca scop potenţarea interacţiunilor electronice dintre mediul de afaceri, cetăţeni şi autorităţile publice. În acest sens, ministrul a menţionat nevoia de a dezvolta şi în România servicii de încredere şi conceptul de furnizori de servicii de încredere, care să dea o mai mare credibilitate semnăturii electronice. Dintre subiectele majore la care va trebui să răspundă şi ţara noastră, conform Regulamentului european, amintim identificarea electronică, ştampila electronică, şi autentificarea site-urilor web.